Prim-vicepreşedintele PNL, Rareş Bogdan, a declarat marţi că PNL va avea minim 27% la alegerile locale, la preşedinţii de CJ şi minim 8 europarlamentari la alegerile din 10 iunie. El a mai arătat că preşedintele PNL, Nicolae Ciucă, când a preluat partidul, PNL era cotat cu 14%, iar în momentul acesta va obţine peste 25%, i-a dublat scorul. ”Cum să plece acasă? Eventual să îl susţinem şi mai departe, să îi mulţumim”, a afirmat Rareş Bogdan.
”În urmă cu un an, sau şase luni, eram consideraţi partidul care va avea 14%,12%, 16%, dezastru, astăzi vă pot spune că vom avea minim 27% la alegerile locale, adică la Consiliul Judeţean. (..) Ni se spunea că vom avea 4 sau 5 europarlamentari, iată că vom avea minim 8 europarlamentari, doar PNL”, a declarat Rareş Bogdan la Digi24.
Întrebat dacă preşedintele partidului, Nicolae Ciucă, pleacă acasă dacă 50% plus unu nu va fi rezultatul alianţei cu PSD, a alegerile din 10 iunie şi dacă partidul este sub 20%, Rareş Bogdan a răspuns: ”De ce să plece acasă? Nicolae Ciucă, când a preluat partidul, partidul era cotat cu 14% în sondaje, în momentul acesta partidul va obţine peste 25%, şi-a dublat scorul partidului. Cum să plece acasă? Eventual să îl susţinem şi mai departe, să îi mulţumim”.